khistorydata/jeongjo-sjw-relations huggingface dataset:
정조 10년
李亨元。以禁衛營言啓曰。臣卽伏承本營匠手等更査草記之命。各色匠手中各都監赴役之類。招問無路。各該次知將校及頭目軍兵等處。各別嚴問。則塘報手蓋匠李根成。四月二十日赴役於李邦一家。北邊行廊九間。與他匠手合力。當日畢役而來云。木手李貴才。五月初一日軍官廳改造時赴役。而渠以家遠之故。往來爲難。仍留其家。同月初七日。告歸而來云。騎士李貴得。祠堂三間及後面中舍三間半。三月初八日始役。渠果營造。四月十四日畢役後。因病還來云。而渠雖出身。以木手。本來親熟於李邦一家。故有所赴役。而此三名外。他匠手則果無赴役於李邦一家役所。而臣旣伏承更査之命。惶懍震越。不知所達之意。敢啓。傳曰。知道。初以何意。數行草記。語不成說。豈不畏朝令而然乎。抑斗護李邦一而然乎。世稱將幕之間。無異父子云。而卿於邦一。設有舊時幕名。今於特敎査問。猶不敢乃爾。況元無幕裨之事。則又焉敢若是杜撰乎。昨批已言之。朝家之列置爲營。畀以威權者。是豈爲卿等。徒令榮耀也。脫有緩急。將與休戚共之故耳。彼邦一之所爲。特坐無知識沒省覺之致。固何足云云。而卿之當此査事。了無動心惕念之意。以前例板行査。以禦眼樣草記。卿之擧措。可謂與邦一。一而二。卿將何顔面。佩符建牙。對一營校卒行號令乎。卿雖淟涊不知恥夫夫也。獨不向卿唾罵乎。卿身爲將臣。聞下嚴敎而猶且依舊鼾息。如口者。雖有十百輩。辱國而後已。以臣批旨。逐條首實草記。可也。
정조 10년
李亨元。以禁衛營言啓曰。以本營草記。傳曰。知道。初以何意。數行草記。語不成說。豈不畏朝令而然乎。抑斗護李邦一而然乎。世稱將幕之間。無異父子云而卿於邦一。設有舊時幕名。今於特敎査問。猶不敢乃爾。況元無爲幕裨之事。則尤焉敢若是杜撰乎。昨批已言之。朝家列置各營。畀以戎權者。是豈爲卿等。徒令榮耀也。脫有緩急。將與休戚共之故耳。彼邦一之所爲。特坐無知識沒省覺之致。固何足云云。而卿之當此査事。了無動心惕念之意。以前例板行査。以禦眼樣草記。卿之擧措。可謂與邦一。一而二。卿將何顔面。佩符建牙。對一營校卒行號令乎。卿雖淟涊不知恥。夫夫也獨不向唾罵乎。卿爲身將臣。聞夜下嚴敎。而猶且依舊鼾息。如卿者雖有十百輩。辱國而後已。以此批旨。逐條首實草記可也事。命下矣。數行草記之沒實者。以愚迷之見。初畏瀆撓。今承批旨。益覺其無知覺之罪。臣與李邦一。旣非將幕。不過爲朝端親知。今當嚴敎査問之時。臣何敢爲邦一杜撰事實。欺蔽天鑑。以自陷於重辟乎。臣於昨夜初更。伏承草記批旨。走伏闕下。更令盤問匠手赴役之事。草記修入後。仍俟臺侍之來。受緘答之際。夜已五更。不知不覺之中。朦朧入睡。此亦臣節節庸鈍云之罪。荐伏承嚴敎。伏地戰慄。恭俟嚴誅。不知所達。惶恐敢啓。傳曰。此等草記措語。前所未見。無知覺庸鈍之題目。果何好評。而無難說去。認若自讚之事然。卿事可謂太儱侗。況卿之寢食。豈敢煩撤朝家。而以五更入睡之說。章皇附陳者。亦甚猥越。卿之爲李邦一書給題扁。至於行査時書給日字。雖不在於旬後。姑捨是。卿之助惡。尤萬萬無狀。卿如有一分羞愧之心。更將何顔。重入脩門乎。以此批旨中詢問諸條。一一草記。可也。
정조 10년
李亨元。以禁衛營言啓曰。本營草記批旨。此等草記措語。前所未見。無知覺庸鈍等題目。果何如好評。而無難云去。認若自讃之辭然。卿事可謂太儱侗。況卿之寢食。豈敢煩撤朝家。而以五更入睡之說。章皇附陳者。亦甚猥越。卿之爲李邦一書給題扁。至發於行査時書給日字。不在於旬後。姑捨是。卿之助惡。尤萬萬無狀。卿如有一分羞愧之心。更將何顔。重入脩門乎。以此批旨中詢問諸條。一一草記可也事。命下矣。臣屢承嚴敎。惶隕抑塞。罔知所達。而臣之前後罪犯。天日孔昭。臣何敢爲自鳴。以速罪戾哉。至於扁題事。月前李邦一。以后溪洞天詠樂沼七字。要臣書送。故臣果有書送之事。此亦臣平日不能審愼。不覺其爲畢竟助惡之一端。一則臣罪。二則臣罪。而前此屢次嚴問之下。不以此首實者。此非問備中提擧之事。故有不敢遽然陳達。今伏承嚴明指敎。始覺臣初有此負犯。而有若隱諱者然。此臣性本愚迷。見事不敏。自犯罪戾。負此罔赦之罪。更何顔面。自容於天地間乎。伏地戰慓。血淚被面。恭俟嚴誅。不知所達之意。敢啓。傳曰。知道。卿則當處分姑爲俟勘。可也。
정조 10년
禁府啓目。李邦一三招云云。屨招粧撰。終不直招是白如可。今於判下之下。結縛平市之狀。潛囑曹囚之跡。擧皆綻露。莫敢隱諱。竝與各營匠手之環衛闕伍。一一輸款。節節無爽。始呑終吐之罪。尤極駭痛是白乎矣。旣有捧草供以入之命。上裁。何如。判付啓。其矣許多罪狀。幾皆輸款是如乎。每於初招時。極口發明之不遺力。亦因沒覺無知之致。究厥所爲。不可以人事責之。待疏共査事結末。當有處分。姑爲仍囚爲良下敎。
정조 10년
司憲府啓目。禁衛大將徐有大。矣身不嫺文字。猝當奏語。五內戰慓。果不覺其沒實之科。致承嚴敎。矣身之罪萬死猶輕。矣身所管營門木手李貴才初一日赴役。初七日還來。木手騎士李貴得。三月初八日赴役。四月十四日還來。蓋匠李根成。四月二十日赴役。伊日畢竟還來。而李邦一之家舍營建間。數去來進退。已悉於本營草記中。故蒼黃之中。但知其疊床煩瀆之是懼。不覺臺閣緘問事體之至嚴。若是疏率數行。草草緘答。致勤嚴敎。此亦矣身蒙䀵無識之致。矣身之處事妄錯。固莫逃於天鑑之下。矣身何敢一毫飾辭杜撰。以自陷於告君不實之嚴誅乎。前後不善納供之狀。萬萬悚慓。傳旨內辭緣。惶恐遲晩敎味白齊。依傳敎發緘捧招。罪杖一百收贖。告身盡行追奪。私罪是白乎味。右律以施行是白乎矣。係二品。上裁。何如。奉敎依此律施行爲有矣。功減一等爲良如敎。
정조 10년
司憲府啓目。禁衛大將徐有大原情云云。所供如此。上裁。何如。判付啓。外此駭然之擧。不一而足。爾等詳細論理議處爲良如敎。
정조 10년
司憲府啓目。粘連向於禁衛大將徐有大議處云云。以此照律。何如。判付啓。草記事體。猶屬第二件。査問時草草彌縫。必有別般自嫌之端兺不喩。以風牛不及之地。甘犯助惡之科不可事。月前尋常處之徐有大乙良。本律以私罪照勘。以懲儱侗之習爲良如敎。
정조 10년
李亨元。以禁府言啓曰。時囚罪人李邦一竄配事。命下矣。李邦一。全羅道海南縣竄配。而以傳敎內辭意。具罪目。依例發遣府書吏。卽爲押送配所。何如。傳曰。以平海縣定配所押送。可也。
정조 10년
李亨元。以禁府言啓曰。時因罪人李邦一。原春道平海郡竄配。而以承傳內辭意。具罪目。發遣府書吏。卽爲押送配所之意。敢啓。傳曰。知道。
정조 10년
禁府啓目。前主簿李得泌原情云云。傳旨內辭緣。泛稱遲晩。刑推得情。何如。判付啓。本罪之外。該帥之送校潛囑。不能致察禁斷。可謂罪上添罪。除刑推。以此兩罪議處爲良如敎。
정조 10년
刑曹啓目。粘連朔寧郡守宋翼洙。係是朝官。移義禁府處之。元恤典穀揚。令該衙門稟處。何如。判付啓。依回啓。施行爲旀。該郡守宋翼洙段。火出空官之時。時督結構之役稟處乙良。分揀爲良如敎。
정조 10년
徐龍補。以刑曹言啓曰。因本曹草記。金善才富全等刑推放送事。命下矣。善才富全。各嚴刑一次。放送之意。敢啓。傳曰。知道。
정조 10년
徐龍輔。以義禁府言啓曰。林潤起。杖一百收贖。告身盡行追奪。照律草記批旨內允。如有功議。各減一等事。命下矣。林潤起無功云矣。敢啓。傳曰。知道。
정조 10년
刑曹啓目。罪人尹再莘等更推云云。所供如此。上裁。何如。判付啓。罪人金明郁段。如渠迷劣賤氓。豈必責之以人事道理。而渠亦人耳。忍於伊時。甘心董役乎。事旣發覺之後。論以法理。不可白放。嚴刑一次。本營軍兵。限己身充定。尹再莘段。渠之董役。雖在伊日以前云。而以渠所親熟於李邦一。曾無一言挽止。乃反助其惡張其勢。甚至有縛來平民。作拏都監之擧。可謂兩罪俱發。嚴刑一次定配。趙明煥李湜等段。所犯雖有邦一之指使。特敎推問獄體。何等嚴秘。則乃敢密通潛囑。俾勿從實直告者。已萬萬痛駭。況將令自將令。國法自國法。此而尋常處之。後弊誠有不可勝言者兺不喩。明煥段。旣使李湜。謄送供草於曹獄。渠又往見明郁。恣意稱念比湜自有首從之別。而邦一自獄中傳草一款。邦一口招。猶且直告。而渠輩兩人。終不承款。卽此一節。湜亦不可歇勘。李湜段。嚴杖放送。趙明煥段。嚴刑一次定配。況今此事現發之後。其在爲民除害之道。不可置之輦轂之下。泰山唜石等段。嚴刑一次爲奴。該廳將校中李泰萬等二人。當初欺隱之罪。不可全然白放。令兼摠使。嚴治後。草記。其餘各人等。竝分揀放送爲良如敎。
정조 10년
李亨元。以刑曹言啓曰。因本曹啓目。罪人奴得福。具格會推報議政府詳覈施行。在囚各人及保授諸人。竝放送。金善才富全。嚴刑一次。懲礪放送後。草記事。判下矣。罪人奴得福。具格會推次。爲先具枷杻嚴囚。罪人李永逵李千孫等竝放送。富全等刑推。待覆檢擧行之意。敢啓。傳曰。知道。初檢不得決題。待覆檢處之。卽京外尋常通行之規。至於此獄。因特敎行檢。因特敎酌處。則焉有判付已下元犯已放之後。更行覆檢之理乎。覆檢勿令擧行。富全等刑推放送。可也。
정조 10년
大司諫李謙煥。掌令李太亨。副校理金履翼尹翊東。正言金熙朝。修撰成種仁李敬五。副修撰姜彝正啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱。羅州牧定配之命。仍令王府。設鞫得情。夬正王法。答三司曰。不允。
정조 10년
大司諫李謙煥。掌令李太亨。正言金熙朝啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億徒配之命。仍令王府。加刑得情。夬施王章。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。
정조 10년
掌令李太亨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。竝令王府。設鞫得情。夬正典刑。答府曰。不允。
정조 10년
正言金熙朝啓曰。請大靜縣爲奴罪人金壽賢更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴克泰。泗川縣定配罪人萬赫。更令王府。設鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。夬正典刑。答院曰。不允。
정조 10년
持平李東稷啓曰。臣之自來情勢。萬萬惶蹙。臺端一步。已成鐵限。而不意柏府恩除。忽下於禁中持被之際。發緘有命。義同往役。他不暇顧。章皇出肅。而臣於本府。旣經掌憲。則今玆所叨。揆以格例。亦在應遞之科。何可晏然仍冒於臺次乎。昨緣夜深。今始來避。所失尤大。請命遞斥臣職。答曰。依啓。
정조 10년
判敦寧金鍾秀疏曰。伏以。臣於病伏中。晩始得見戶曹判書趙時俊再疏。臣不勝怪駭之至。臣於其初疏之出也。非不知登時陳辨。而忍以置之。蓋亦煞有商量。及夫以誌文事封章。勢不得不略綽附及。而遣辭之際。務主忠厚。則彼忽一事再疏。已是夢寐之外。細究其精神所主。專在於橫擔泝論之事。粧出漫漶之策。此非常情所可測。不知有甚咄逼於其間。而着急至此。大抵臣之向來筵奏本事外。泝論之三項事。有初有中有終。條件各異。段落分明。聖鑑在上。諸臣旁聽。今雖欲變幻逃閃。有不可得。而彼見臣疏之不欲索言。到底撮擧始終二字。敢爲此機可乘。佯若不知。游辭抑揚。隱然以臣疏中始慶二字。勒歸之於筵奏中中段語。以爲諱其初而沒之之計。其誰欺乎。謀亦拙矣。雖然臣若一任其舞弄倒換。而默無一言。則是臣滿腔悲冤。始因憤激而暴發。旋以畏怯而中呑也。臣雖駑甚。豈爲是哉。噫。臣之疏率狂戇。與世作仇。以身爲的。垂二十年矣。幸賴先大王暨我殿下至仁至明。式至今保有殘喘。仰戴天地之洪造。感泣罔極。俯念螻蟻之微命。懲毖是急。而忽地又復妄發。無異匍匐入井。蜮弩鬼車。自分萬無一幸。嗚呼。臣今老白首。幸生亦云多矣。豈忍惜取餘生。一向囁嚅。以負國家。而斷斷寸赤。業已蒙天日之下燭。則臣雖明日塡壑處無餘憾矣。到今萬事已訖之後。有不敢張皇追提。以慼我聖上悲疚中心事。至若彼疏中許多悖言。多見其枉費氣力。臣尙可置一語於其間乎。玆敢略控事實。附申縣道。伏乞聖明。亟治臣妄言之罪。以快人心焉。答曰。省疏具悉。是豈說去說來。煩予酬應。甚可慨也。卿其勿辭行公
정조 10년
吏曹判書兪彦鎬疏曰。伏以。皇穹不吊。离明奄晦。月朔旣改。玄隧已卜。帀域含生。莫不奔走冤號。如不欲生。伏況我殿下以止慈之情。遭無涯之慼。痛悼悲念。尙何寬抑。區區下忱。只有抑塞煎迫而已。仍念臣去喪不死。復齒恒人。俯仰慙痛。萬念灰冷。而乃蒙聖朝特煩收錄。本兼除旨。前後聯翩。奔哭義重。積違戀深。不得不走詣京輦。祗肅恩命。而自顧餘哀在心。慨廓猶切。重理纓弁。起趨名宦。是豈私情之所可忍哉。然而此時未敢以言私。漫職不可以引義。祗得泯默隨行。怵惕惶愧而已。迺者天官新命。忽下於千萬夢想之外。臣惝怳震𢥠。莫知措躬之所也。噫。銓衡。至重任也。初非如臣庸愚無似者。所敢叨冒。而臣於頃年。蒙被誤恩。偶忝是職。揣分量力。夫豈有一分承當之望。而時値慶禮在前。夤緣出肅。纔經一政。醜拙畢露。至今追思。慙汗浹背。乃於數年之後。復叨此不敢當之命。便若宿趼之重尋。益切私分之惶恧。況臣哀蟄鄕僻。廢絶人事。日月旣久。聞見愈窄。凡於官方政格。已成茫昧。至如甄別流品。激揚淸濁。固不可擬議於如臣昏陋者。而其於按例循常之事。亦將瞠然四顧。不省所措。則臣之一身狼狽。雖不足言。獨不念淸朝之政。用捨爲大。六官之長。冢宰尤重。輕而畀之於已試蔑效之賤臣。畢竟之僨誤顚沛。勢所必至。此臣所以聞命悸慄。甘自犯於洊違之科。而不敢爲遽然冒進者也。嗚呼。臣之從前未效奔奏。只爲親養。而到今人事嬗變。餘生廓然。重入脩門。復廁周行。短長之日。初無可論。涓埃之報。宜及未死。凡於官職。去就之際。豈敢復爲辭遜之計。而見任之關係不輕。微臣之稱塞無路。則筋力自效之願。亦有所行不得者。乃敢隨牌闕外。冒陳至懇。伏乞天地父母。俯賜鑑諒。亟遞臣新授職名。以幸國體。以安賤分。千萬幸甚。答曰。省疏具悉。宿趼。豈必持疑。卿其勿辭。入來肅命。仍行貶坐。
정조 10년
丙午六月十四日辰時。上御重熙堂。禮房承旨入侍時。右副承旨徐龍輔。記事官金孝建李崑秀尹行任。以次進伏訖。上曰。大臣書啓入來乎。龍輔曰。昨日書啓。尙不下批。故無更來之事矣。上曰。昨夕使政院製進敦諭。因無皁白。何也。龍輔曰。臣則非坐直。故申後事。未及聞知矣。命書傳敎曰。昨夜因徐判付事書啓批答。有敦諭。更爲宣傳之命。而政院。初不製進。又不微稟。以至經宿稽滯。後弊所關。不可無飭。當該承旨遞差。又命書傳敎曰。今因奉審問之。獻官以下。自闕內着具胸背黑團領品帶進去。祈雨祭時亦然云。展謁及親祭時出還宮服色。尙未講定。則祭官受香服色。孰果考據而知委乎。且以事理言之。傳香之承旨則着無揚黑團領角帶。獻官則具胸背紋紗團領品帶。亦甚逕庭。傳香受香服色之不同。大是失儀。大是欠敬。去月十四日傳香承旨及禮曹堂上竝推考。其委折。令該曹査問。據實草記。又命書傳敎曰。今因雩坍報府。始聞之。祈雨祭單獻則無執禮云。贊引之代行。事面苟艱。此後祈雨祭單獻時執禮塡差事。分付該曹。又命書傳敎曰。左副承旨聞有實恙。許遞。與未差之代。前望單子入之。待下批牌招察任。又命書傳敎曰。此時諸臣。豈可以不緊章疏。致煩酬應。近日兩重臣辭疏。互相對辨。將無已時。判敦寧金鍾秀爲先從重推考。該房知悉。各別申飭。俱勿更煩。又命書榻敎曰。吏曹判書牌招。又命書榻敎曰。藝文提學牌招。又命書傳敎曰。觀此慰諭宣傳官書啓。漣川縣壬辰大水後。邑前坪野。幾盡浦落。俱無田形。山腰以下田。皆屬原田。而多被沙汰。逐年徵稅。未免白徵云。旣聞之後。不可仍置。卿其詳問邑宰。仍具意見。論理狀聞事。下諭于京畿監司處。命退。承史以次退出。
정조 10년
丙午六月十四日申時。上御重熙堂。左承旨入侍時。行左承旨趙鼎鎭。記事官金孝建。記注官承膺祚。記事官尹行任。以次進伏訖。上命書傳敎曰。昨夜之雨。未滿鋤犂。雨意比午前尤漠然。言念民事。萬萬渴悶。禱雨之擧。不可中止。禮曹草記。俄以明日觀勢爲之下敎。而以今日候。有難遲待。雩祀坍祈雨祭。遣重臣設行。明日受香諸執事另擇。使之各別齋沐。祭文。令文任撰進。又命書傳敎曰。明日望奠。當親臨。百官行禮置之。京外貶目開拆。趁早詣閤事。該房知悉。命退。承史以次退出。
정조 10년
丙午六月十四日酉時。上御重熙堂。右副承旨入侍時。右副承旨趙衍德。記事官金孝建李崑秀尹行任。以次進伏訖。上曰。禮房承旨。使之入侍。賤臣承命出。與左副承旨徐龍輔偕入進伏。命書傳敎曰。渠罪渠自知之。初招。輒事抵賴。再問。始皆首實。以渠所爲。觀渠所對。直一愚騃蚩蠢無省覺沒知識之人耳。行般人事。於渠何責。而顧其職則將臣也。以此時犯此罪。姓名至登於白簡。府拱曹招。贓跡莫掩。渠若有一分料量。固宜追尤泣愆之不暇。而乃敢粧送偏裨於曹獄。要與之同辭杜撰者。用意極無嚴。至若伊日以後不撤役事。予則曰儱侗所致。寧或有意云。而舍役已非時。此猶不足山石池種種奇怪駭眼之擧。忙忙改排。汲汲追潤。殆若不逾晷刻者然。使用匠手。假稱捉盜。猶屬細事。觀於此等處。益知其無足言。事旣透露。焉逭重典。而姑付不屑之義。略從末勘之律。時囚罪人李邦一竄配事。分付該曹。龍輔曰。今月十六日月蝕救食時服色。因禮曹堂上所奏。以白袍仍用事。已爲定奪矣。曾於丁酉月蝕時。臣適待罪史官。而承史及觀象監官員。皆以淺淡服擧行。其時雖在國恤三年之內。而未嘗仍用白袍。則似必有考據講定而然矣。今亦依此遵行似好。故敢此仰達矣。上曰。如是考據。提奏擧職。極爲可嘉。服色。依丁酉年例。擧行之意。分付該曹。可也。出擧條命退。承史以次退出。
정조 10년
行都承旨沈豐之坐。行左承旨趙鼎鎭坐。右承旨李亨元魂宮別入直。左副承旨徐龍輔坐。右副承旨趙衍德坐直。同副承旨朴天衡坐直。注書金孝建仕直一員未差。假注書金祖淳仕。事變假注書洪樂貞魂宮別入直。
정조 10년
傳于沈豐之曰。吏兵房承旨。持褒貶啓本入侍。
정조 10년
傳于趙鼎鎭曰。禮房承旨馳詣受香所。奉審摘奸以來。
정조 10년
朴天衡啓曰。卽伏見慶尙監司鄭昌順今春夏等褒貶啓本。則昆陽郡守趙雲履題目。宜置中考。而置諸上考。致勤點下。殊無嚴明殿最之意。推考警責。何如。傳曰。允。
정조 10년
朴天衡啓曰。卽伏見黃海監司嚴思晩。今春夏等褒貶啓本。則守令無一人居中居下。殊無嚴明殿最之意。推考警責。何如。傳曰。允。
정조 10년
朴天衡啓曰。京畿監司徐有防。慶尙監司鄭昌順。今春夏等褒貶啓本。則守令察訪。無一人居下。殊無嚴明殿最之意。竝推考警責。何如。傳曰。允。
정조 10년
趙衍德啓曰。卽伏見江華留守朴祐源。全羅兵使李漢五。南兵使李漢豐。忠淸水使李延弼。全羅左水使許任。黃海水使田翊顯。慶尙左水使柳孝源。今春夏等褒貶啓本。則邊將中無一人居下。殊無嚴明殿最之意。竝推考警責。何如。傳曰。允。
정조 10년
吏曹口傳政事。以尹蓍東爲知春秋。
정조 10년
摠戎使前望單子入之。金思穆落點。
정조 10년
備邊司薦望。以李敬懋爲禁衛大將。
정조 10년
沈豐之啓曰。假注書金祖淳。身病猝重。勢難察任。今姑改差。何如。傳曰。允。
정조 10년
以全羅左水使。漂倭問情狀啓。傳于趙鼎鎭曰。坐以到院遲滯及狀辭巧飾。已有査問之命。而又見此狀本。今日始入啓。尤萬萬駭然。狀辭亦多疎漏。該閫京裨土校等。更自鄕營已捉來外。更爲捉來嚴棍。査實狀聞事。下諭于該道監司。
정조 10년
以慶尙監司狀啓。金山郡守民家失火事。傳于朴天衡曰。方農失所。極爲矜慘。被燒民戶。鄕其各別顧恤。期於斯速奠接事。回諭。
정조 10년
右參贊李𡊠書啓。臣敬奉聖諭。更爲傳諭于西部龍山坊兄弟井洞契行判中樞府事徐命善所住處。則以爲。臣僇人也。負罪聖世。爲一國之所共討。而尙勤恩禮之隆摯。徒切私分之危蹙。更以何顔何辭。對王人而求轉聞哉。惟有未畢一說。或冀其理奪明主者。見今聖諭之責臣則敲撼之言。不足深引也。休戚之義。不當長往也。臣之仰答聖諭則曰。人之爲言。覆載之難容也。已所失心。終身之自廢也。臣雖無似。亦嘗廁三事之列。其於去就進退。關係淸朝之禮義廉恥者。非復微官庶僚之比。則臣之呼牛呼馬。固不足恤。而稱以三事舊僚。蔑視四維之大防。以之駭瞻聆而貽羞辱。此豈不大有傷於世道國綱耶。然則臣一承命而將使敲撼之言。轉成實際。休戚之義。反歸毁畫。嗚呼。臣今垂死之年。終陷罔赦之辜。便無餘日。可以少答如天之德。而又忍以一身貪戀之故。重累聖明。勵名檢之治。決知其不敢爲也。至若爻象之迫隘。憂虞之溢目。莫非臣久逭當律之致。臣苟被勘。自可妥帖。是何足以爲臣進身階梯。而其在鎭物情息鬧端之道。尤宜早賜區處。毋至層激。惟日夕翹首雲陛。顒竢明旨云矣。臣旣承偕來之命。姑爲仍留之意。敢啓。傳曰。知道。
정조 10년
右參贊李𡊠書啓。臣敬奉聖諭。更爲傳諭于西部龍山坊兄弟井洞契行判中樞府事徐命善所住處。則以爲。臣之戴罪未勘。今已月餘。輿憤之必洩乃已。臣心之矢死靡他。庶蒙天日之俯燭。則雖使臣顚錯悖謬。趨走爲恭。以從前庇覆之德意。或冀其措導。成就。俾不至辱朝廷。而羞縉紳。今臣亦有一段廉恥。甘犯逋慢之科。不變咫尺之守。而許久靳持。究竟無期者。此豈臣之所望於吾君哉。藉使目下人言。實出於乘機敲憾之計。卽此敲撼。尤見臣積負之罔赦。噫。臣以無似。受知聖明。十載中書。委毗何如。而曾不能調劑酸醎。保合同異。反使彌綸失平。人心層激中間歲月。强半是危濤駭浪之裡。而卒之窮命所歸。遭罹罔極。則物論交騰於東西。衆怒闖發於前後。加之以覆載所難容之案。擬之以人臣不忍聞之目。添得朝象之泮渙。重貽中朝之憂惱。究厥不忠。萬戮猶輕。殿下尙欲以敲憾之故。而寬臣之誅乎。嗚。我聖上之援拔臣生成臣。于今幾遭。臣不得仰體慈育。終墜坑坎。舊殃新愆。掉脫無路。赤子之入井。飛蛾之撲燈。皆其自取。夫誰怨尤。而負國至此。孤恩至此者。此爲臣難瞑之恨。惟有早被當律。爲可以少謝神耳。臣伏見朝紙。今日望奠親臨有命。雨餘苦熱。近庚益熾。而玉體勞勤。聖懷悲傷。區區憂慮之忱。不敢少弛於食息之間。而一味頑忍。苦無知覺。俯仰叫叩。只自悲泣云矣。臣旣承偕來之命。姑爲仍留之意。敢啓。答曰。知道。今下敦諭。更爲傳諭。期於偕入
정조 10년
刑曹啓目。私奴得福自活內。其矣父金道興。被打致斃。伏乞依法償命。以洩幽明之冤敎味。招辭據干連各人等捧招云云。此獄旨綮。始由於千孫之因緣先鬧。終致得福之含憾始鬪。而逮道興旣死之後。乃以初不干之千孫。指的發告。意在復父讎而欲免告主之嫌。及夫富金善才之招出。則李永達之遭因惹憤。金道興之被踢致死。似無不疑是白乎矣。至於得福段。怒千孫之始與爭鬨。怨其主之出給文案。始也犯手掖屬。若是無嚴。終焉構誣平民。亦極無狀。究厥所爲。萬萬痛惋。後弊所關。不可以屍親。有所容貸是白遣。富富金善才等段。與其妻其子有異。旣無奴主之嫌。則事當直擧永逵。以請償命。而不此之爲。乃使得福無引無辜之人。罪犯傷倫。法在同赦。竝待會推。嚴刑重勘爲白乎旀。其餘干連各人等。竝姑嚴囚。以待會推時分輕重勘處。判付。何如。啓。奴主之分。截若霄壤。一有凌犯。倫綱虧壞如是也。則人不得爲人。國不得爲國。我朝立制。專尙名敎。扶綱損倫之政。靡有所不至。蓋堅氷之漸。戒在履霜。而天地大防。終不可踰越故耳。今觀私奴得福獄案。朝家覽未半。怵然有不樂者。名敎之掃地。不料其至斯。原案完決則有司存焉。固未必段論。而以奴告主一事。申諭之可乎。比玆年來。堂陛紊而等威夷。干犯蔑分之事。往往踵相接焉。幾不至倫胥。此獄卽一辭常之變異。奴主之分。班賤無間。奴以主證。尙載邦禁。主被奴誣。欲置何辟。大抵發告要成獄。成獄要謀殺。殺主之罪。三省按鞫。雖幸獄未具證未成。未遂謀殺之兇謀。發告之當律。自有不易之三尺。卿等具格會推。報議政府詳覆施行。一以存倫綱。一以樹名敎爲旀。因是有提問者。皁隷之賤。莫識官長。僕圉之徒。不畏家主。貧士寒族之偏受凌侮者。在在有之。是由過於抑强。而爲弊至於長頑。從又的定之名律。初無槪見者。每以商隷罵五品以上。雇工罵家長律。攛挪勘決矣。近因用律之勿許旁照。右項兩律。亦在廢却中。然則賤凌貴下犯上。何異於導之使爲。句於通編增補也。擬將此事。另欲講定律名。而未之果焉。今又不言。是豈王者制祥刑之意。卿等博考典律。就議大臣。定成劃一之斷。倒粘尾取旨爲良如敎。傳曰。今則檢狀旣不成案。在囚各人及保囚姑放諸人。今日內竝放送。其中金善才富全等段。恝視得福之誣主就死。無一言摡止。情節極爲痛惡。不可白放。嚴刑一次。懲礪放送後。草記。
정조 10년
沈豐之。以弘文館言啓曰。今春夏等本館褒貶。當爲等第磨勘。而以大提學不備。限內不得爲之之意。敢啓。傳曰。知道。
정조 10년
沈豐之。以吏曹言啓曰。曹所屬宗簿寺司饔院官員等矣。今丙午年春夏等褒貶。當爲等第。而俱因提調有故。不得磨勘之意。敢啓。傳曰。知道。
정조 10년
沈豐之。以戶曹言啓曰。本曹郞廳及所屬各司官員。今丙午春夏等褒貶。依前例磨鍊以入。而軍資監內贍寺長興庫。因都提調提調有故。不得磨勘。去秋冬等褒貶時。軍資監內贍寺。因都提調提調有故。限內不得磨勘矣。今則其時官員。已有遷轉。難以考績。依例蕩滌。何如。傳曰。知道。
정조 10년
朴天衡。以戶曹言啓曰。墓所都監狀啓內。火巢內位田給代。民田給價事。據傳曰給代給價數爻令該曹草記事。命下矣。發遣本曹郞廳。使之詳細打量。則火巢定界內靑坡驛馬位田十結四十五負。西氷庫位田五十七負五束。禮賓寺位田二結八十六負六束。民田八結九十二負九束內元田爲八結七十五負七束。加井田爲十七負二束矣。民田則元田每負價銀二兩。加井田每負價銀一兩三錢三分三里。合銀一千七百七十四兩三錢二分。依式折錢三千五百四十八兩六錢四分。招致各其田主。官庭分給。馬位田則待兵曹望報。依例給價。至於西氷庫禮賓寺位田。取考該司收稅式例。則西氷庫每年稅米十三斗一升。禮賓寺每年錢十三兩。依此數。自臣曹。逐年給代之意。敢啓。傳曰。知道。
정조 10년
沈豐之。以禮曹言啓曰。各陵殿園墓本曹郞廳。四學童蒙敎官觀象監司譯院典醫監惠民署通禮院掌樂院奉常寺典牲署東西氷庫東南關王廟圖畫署官員等。今丙午年春夏等褒貶。依例等第以入。而宗廟署社稷署景慕宮弘文館藝文館春秋館內醫院成均館承文院禮賓寺東西活人署官員等。各其司都提調提調及堂上有故。不得一體磨勘之意。敢啓。傳曰。允。
정조 10년
沈豐之。以禮曹言啓曰。今此本曹春夏等褒貶時。觀象監祿官啓本中一處刀之意。敢啓。傳曰。知道。
정조 10년
沈豐之。以禮曹言啓曰。今此本曹春夏等褒貶時。成均館典籍白興三。學錄黃乃正。以在外未肅拜。承文院副正字金晦彬。以病俱不參謁。事體未安。以本館本院褒貶之不爲。雖不得等第。不可置之。令吏曹中考施行。何如。傳曰。允。
정조 10년
沈豐之。以兵曹言啓曰。本曹今丙午年春夏等褒貶等第磨勘以入。而曹所屬司僕寺軍器寺褒貶。因各其提調有故。不得一體磨勘。啓。傳曰。知道。
정조 10년
朴天衡。以兵曹言啓曰。本曹今丙午年春夏等褒貶啓本中刀一處之意。敢啓。傳曰。知道。
정조 10년
徐龍輔。以刑曹言啓曰。罪人金命郁等捧草供判付內。金命郁。嚴刑一次。本營軍兵。限己身充定。尹再莘趙明瑍。嚴刑一次定配。泰山唜石。嚴刑一次爲奴。李湜。嚴杖放送。李泰萬金益麗。令兼摠使嚴治後。草記。其餘各人等。竝放送事。命下矣。罪人金命郁。嚴刑一次移送該廳。使之充定軍兵。尹再莘趙明瑍泰山唜石。各嚴刑一次後。尹再莘。咸鏡道安邊府。趙明瑍。平安道肅川府。竝定配。泰山。全羅興陽縣。唜石。慶尙道迎日縣。竝爲奴。卽爲押送。李湜。決杖一百放送。李泰萬金益麗。移文該廳嚴治。其餘具壽漢邊鎭國趙奉伊尹明殷等。竝放送之意。敢啓。傳曰。知道。趙明瑍。更定配所。可也。
정조 10년
沈豐之。以工曹言啓曰。本曹郞廳。今丙午年春夏等褒貶及屬司尙衣院掌苑署造紙署官員。今丙午年春夏等褒貶。合四度磨勘以入。而屬司瓦署繕工監典涓司。今丙午年春夏等褒貶。因各該司提調之有故。限內不得磨勘。而去乙巳年秋冬等瓦署褒貶。亦因提調有故。限內不得磨勘。其時官員。亦多有遷轉者。依近例蕩滌。尙衣院啓本中二處刀。惶恐敢啓。傳曰。知道。
정조 10년
李亨元。以訓鍊都監言啓曰。都監從事官禁松參軍及諸將官等今丙午年春夏等褒貶。當爲等第。而都提調行判中樞府事臣徐命善。方在江郊。大將臣具善復。以墓所都監堂上。奉命在外。限內不得磨勘之意。敢啓。傳曰。知道。
정조 10년
李亨元。以禁衛營言啓曰。今春夏等褒貶磨勘啓本中一處刀之意。敢啓。傳曰。知道。
정조 10년
李亨元。以禁衛營言啓曰。今丙午年春夏等褒貶磨勘以入。而去乙巳年秋冬等褒貶。未得磨勘矣。從事官及諸將官。多有遞改。今不得磨勘。依例蕩滌之意。敢啓。傳曰。知道。
정조 10년
李亨元。以濬川司言啓曰。本司都廳及郞廳。今丙午年春夏等褒貶。當爲等第。而公事提調臣具善復。奉命在外。限內不得磨勘之意。敢啓。傳曰。知道。
정조 10년
李亨元。以宣惠廳言啓曰。本廳郞廳等。今丙午年春夏等褒貶等第。磨勘以入之意。敢啓。傳曰。知道。
정조 10년
沈豐之。以宗親府言啓曰。府郞廳矣。今丙午年春夏等褒貶等第。當爲磨勘。而堂上不備。限內不得爲之意。敢啓。傳曰。知道。
정조 10년
沈豐之。以儀賓府言啓曰。本府郞廳。今春夏等褒貶。當爲等第。而首堂上錦城尉朴明源以墓所都監堂上。奉命在外。故不得磨勘之意。敢啓。傳曰。知道。
정조 10년
沈豐之。以耆老所言啓曰。本所堂上。多有身病。今春夏等褒貶啓本。限內不得封進之意。敢啓。傳曰。知道。
정조 10년
李亨元。以中樞府言啓曰。今春夏等褒貶。當爲等第。而領府事臣金尙喆有身病。限內不得磨勘之意。敢啓。傳曰。知道。
정조 10년
朴天衡。以墓所都監言啓曰。今日隧道閣始役之意。敢啓。傳曰。知道。
정조 10년
李亨元。以御營廳言啓曰。本廳從事官及諸將官。今丙午年春夏等褒貶。當爲等第。而都提調臣金尙喆有身病。限內不得磨勘之意。敢啓。傳曰。知道。
정조 10년
摠戎使金思穆敎書。王若曰。中宸聽鼙。政軫在心之簡。北鎭授銊。爰紆注意之私。昔旣優爲。今何多詰。顧玆海東鎖鑰。最重城北關防。地設金湯。接樓櫓於南漢。戒軫桑土。作輔車於上都。宛晉家表裏之形。鈐轄是摠。同漢軍南北之制。籌策與聞。苟非干城之偉材。曷畀保障之重寄。惟卿。文武兼備。休戚與同。久矣畿甸之著名。槪緣國耳公耳。嵬然卿月之進秩。允叶臣哉隣哉。韜略無遺。誰云山西之出將。尺度有定。可驗禁中之論兵。器宜別於錯盤。已見曩時之特畀。誠不替於夷險。政須今日之重掄。玆授卿以摠戎使。卿其祗服寵章。克詰戎務。營卒之老弱過半。寧忽籥補之方。倉穀之腐敗居多。政急糶糴之策。寵優設壇之拜。修器械而圖酬。禮重推轂之儀。愼賞罰而服衆。高牙大纛。豈止卿身之是榮。列雉崇墉。所貴王猷之克壯。於戱。升平日久。詎忽備陰雨之謨。節制風生。佇見變旌旗之彩。緩急是恃。將寬北顧之憂。委畀甚隆。庶副中心之諭。方期熟手之更試。母曰宿趼之易治。故玆敎示。想宜知悉。
정조 10년
丙午六月十五日卯時。上親臨魂宮望奠。兼行朝上食時。原任大臣入侍時。行都承旨沈豐之。行左承旨趙鼎鎭。右承旨李亨元。右副承旨趙衍德。同副承旨朴天衡。記事官金孝建。假注書金祖淳。記注官金健修。記事官李崑秀尹行任。原任提學兪彦鎬徐浩修。檢校直閣李秉模徐鼎修。領議政鄭存謙。都監都提調洪樂性。判府事金熤。都監提調李性源徐有隣。禮曹判書尹蓍東。參議朴天行。以次進伏訖。上曰。都承旨同副承旨入侍。出榻敎上曰。時原任大臣魂宮都監堂上禮堂入侍。出榻敎上命書傳敎曰。實錄考出之役。似費多日。知春秋鄭昌聖。方帶劇任。且當政月。許遞。其代。令該曹。魂宮堂上中口傳差出。侍下批牌招察任。蓍東曰。昨日傳香官及受香官服色査問事草記批旨。有明日三堂來待。大臣入侍。同爲登對稟處可也事。命下矣。廟殿宮展謁親祭。出還宮時。自上服色。先爲講定。然後諸臣隨駕服色及傳香受香官服色。自當隨而釐正矣。取考喪禮補編受敎條。則戊申朞服中太廟展謁及親祭出還宮時。自上御翼善冠黑圓領袍玉帶。而諸臣服色則初無變節。有以無紋黑團領袍。去胸背。以存從上服之義爲請。而先大王下敎。若曰若有祈雨之擧。則百官皆以常時吉服參之。大享親祭時服色。豈有間焉。蓋此下敎。卽指大享時陪享百官服色。則展謁與省牲器時服色。亦必照此爲例。而至於出還宮時服色。終無明白定制者矣。今番君臣服制。同爲朞年。自上御黑圓領袍。而群下則服常服。不但有乖於從上服之義。其在禮意。亦甚未安。參以各年謄錄及補編所載而折中。則神門內與廟門內。事體各異。展謁及親祭時。殿下具法服。諸臣陪參者。各服吉服。而其於神門外及出還宮時。殿下御黑圓領袍。則諸臣皆服無揚黑團領。去胸背烏角帶。少無壓尊之嫌。以此磨鍊。恐合事宜。各祭受香官及傳香承旨。亦當同服無揚黑團領。然後可無斑駁逕庭之弊。諸大臣。今方入侍。下詢處之。何如。上曰。大臣及都監堂上禮曹堂上。各陳所見。可也。存謙曰。今此禮判所奏詳備。蓋以謄錄及補編。參互磨鍊。而合於從上服之義。臣亦無異見矣。樂性曰。禮判之議。俱有所據。允合從上服之義。依所奏磨鍊。似好矣。熤曰。禮判所奏。廟門內神門內。事體有異之說。其義較然。則受香祭官服色。固當如傳香承旨之有變節。而出還宮時諸臣服色。亦依禮判所奏磨鍊。似宜矣。性源曰。臣與禮判議同矣。有隣曰。臣近與禮判。屢講此制。而從上服一款。恐爲不易之典矣。秉模天行曰。臣等之意與判堂無異同矣。上曰。依爲之。出擧條存謙曰。觀象監進供上三書。今方刊印。而壬間曆註。以東宮宜忌磨鍊。故在前亦有變通之例矣。上曰。壬間曆註。依前例勿刊宜矣。存謙曰。丙申年。無魂殿曆書進上之例。今番魂宮。亦當用此例。而預受之價則例爲移准於翌年條矣。上曰。然矣。存謙曰。將望。例以通望先後次第擬望。而至於資憲之於嘉善。則資級隔等。不可以資憲。擬之於嘉善之下。若是同品。則不必以嘉義嘉善爲高下。當以通望之先後次第擬望。而至於資憲之於嘉善。則何可倒擬也。遍考年久將望。則不拘通望先後資級。隔等之後。以資級崇卑。次第擬望。蓋朝廷莫如爵故也。今番將望。依此釐正。而此後亦當遵此。故敢達矣。上曰。所奏誠然。此後則依此爲之。宜矣。蓍東曰。虞祭後魂帛埋安之禮。壬申則禮堂陪往墓所擧行。載之補編。然非定制之事。戊申辛未。皆埋安于魂宮後苑。丁丑及丙申大喪。亦皆埋安于北苑潔地。以再虞祭畢後擧行矣。今番則何以爲之乎。敢稟。上曰。大臣及都監堂上禮曹堂上。各陳所見。可也。存謙曰。返虞後魂帛。更爲移奉墓所。有違禮意。壬申受敎。蓋因其時事勢。非永定之式。虞祭後埋安於魂宮後淨潔處。恐似爲宜矣。樂性曰。壬申受敎。恐因事勢之適然。而虞祭後埋安於魂宮潔處。亶合禮意矣。熤曰。題主纔畢。返虞於家。奉主於室。埋帛於地。使主與帛不相離者。禮意精微。此等禮節。邦禮與私家禮。恐無異同。壬申受敎。似以事勢之適然。而非永久定制也。有隣曰。補編所載。卽壬申受敎。而伊時以魂宮之當爲外處。特命埋安於墓所。恐非永久定制矣。性源曰。補編所載。果非定制矣。秉模曰。壬申受敎。似緣事勢適然之致。恐非永久定制之事。而論以禮意。則埋安于魂宮之後。實爲允叶。丙申年。臣以魂殿都廳。奉魂帛埋安于魂殿北苑矣。天行曰。以私家言之。因家舍遷徙之無常。多有埋於墓下。而禮家多論其太無意義矣。蓍東曰。今番魂宮。因傳敎排設于慶熙宮之泰寧門內正堂矣。再虞祭畢後。埋安于正堂後北苑潔地。何如。上曰。依爲之。出擧條蓍東曰。伏承下敎。朝夕奠上食拜禮當否。取考各年儀軌及五禮儀補編。則辛未冬孝純王后國恤時收議。大臣用先正臣文敬公金集喪禮異同議。定行拜禮。傳曰。此後凡大小喪葬前。其雖代奠。酌獻後哭四拜哭再拜事。載於喪禮受敎。及夫補編之刊行也。一遵五禮儀。朔望奠外朝夕哭奠及上食。皆無拜禮。辛未相臣金在魯獻議。中三年內有常侍之義。故朝夕奠上食。無拜。亦象生之意也。抑未知因此而然否。葬後則有拜禮。葬前則無拜禮。雖以朔望奠言之。百官則有拜禮。殿下無拜禮。明載於五禮儀與補編。其或有或無及前載受敎後不編入。必皆有意義與禮制。而今不敢詳焉。則不更廣考博議而遽行拜禮。其於愼重之道。未知其爲十分是當。惶恐敢達。上曰。卿考據之言。好矣。今不必追改。以此筵話出擧條。載之本曹謄錄。可也。出擧條上還內時。命右承旨李亨元。事變假注書洪樂貞。記注官金健修。尙衣院提調李性源沈豐之。率畫員入詣殞宮。內下遺衣胸褙。模畫以入。命退。諸臣以次退出。
정조 10년
行都承旨沈豐之。行左承旨趙鼎鎭。右承旨李亨元。左副承旨徐龍輔。右副承旨趙衍德。同副承旨朴天衡。注書金孝建一員未差。假注書李宗烈。事變假注書洪樂貞。
정조 10년
政院啓曰。假注書金祖淳。身病猝重。勢難察任。今姑改差。何如。傳曰。允。
정조 10년
假注書金祖淳改差。代以李宗烈爲假注書。
정조 10년
傳曰。俄始聞之。都監連不仕進云。處義雖極過當。此非更提之事。且欲對章。已有日前下敎。大抵以此事。更爲瀆擾於此時。是豈分義之所敢出。雖一字半字。更以此事登聞。是不但違越飭敎而已。戶曹判書趙時俊牌招。申飭行公。違牌勿爲呼望。各別催促。斯速膺命。
정조 10년
右參贊李𡊠書啓。臣敬奉聖。諭更爲傳諭于判府事徐命善所住處。則以爲嗚呼。臣誠死罪。緣臣不忠。致今日之遭罹。緣臣不忠。煩此時之酬應。一則臣之死罪也。二則臣之死罪也。不識殿下。何所顧惜於不忠如臣死罪如臣。而不施當律。反加以殊恩。徒使臣成一觸藩之羊進退維谷。狼狽失圖也。王人相守。敦諭連下。臣非不知鎭日瀆擾。又是臣死罪。而昧然泯伏。亦非死罪之臣所敢安。故每承一番敦諭。輒敢一番附奏。今則辭已竭矣。意已窮矣。以已竭之。辭敷陳不已。則當歸於支蔓。以已窮之意。推說不已。則終至於煩褻。揆以事面。屑越莫甚。論以國體。虧損非細。而每一披見。不覺惶汗之浹背。況在觀瞻。尤將謂何。臣之決不冒入城闉。卽通朝之所共知。雖以我聖上拯濟拂拭之盛念。必欲優其禮遇。以爲臣一分進身之節拍。而畢竟去就。旣無以仰副聖意。則惟使臣之死罪。積而又積而已。無寧早卽區處。俾不至於罪上添罪。庶可謂終始全保之至仁弘造。臣瞻望宸極。涕泣以俟云矣。臣旣承偕來之命。始爲仍留之意。敢啓。答曰。知道。
정조 10년
丙午六月十六日。上詣殯宮。魂宮都監都提調以下入侍時。承旨★注書★都提調洪樂性。提調李性源徐有隣。禮曹判書尹蓍東。以次進伏訖。樂性曰。丁字閣碑閣齋室修粧木不足數爻。從略磨鍊。則爲六十株云。以別庫所在大椽木取用。何如。上曰。依爲之。樂性曰。丁字閣四面。立紅門設把子。而戊申壬申年。以軍門布帳代用矣。今番依此擧行。何如。上曰。依爲之。出擧條樂性曰。小轝則落後於紅箭門外。待大轝到丁字閣後。上下粧及服色。仍卽付火事。命下矣。當依此擧行。而自丁字閣。奉詣隧道閣時。宜有小轝節次。以此磨鍊擧行。而諸具則待事畢燒火。何如。上曰。依爲之。出擧條樂性曰。丁字閣神座平床褥。旣有內造以下之命。而此外應造物種所入綃紬。依例自各該司進排事。分付。何如。上曰。依爲之。出擧條樂性曰。表石前面。有一行或兩行之例。陰記則前入別單。上之六年四字。依戊申別單肅廟四十五年雙書懸註之例。書入矣。更考戊申謄錄。則別書極行矣。草圖書書入時。竝以何例爲定。而墓所地名。則當以高陽栗木洞改書以入。何如。上曰。唯。樂性曰。今番墓所地方。係是高陽栗木洞。哀冊文亦以此啓下。而表石陰記別單。以楊州鞍峴南麓書入。不審之失。臣亦惶悚。而書入時照管堂上。從重推考。何如。上曰。依爲之。出擧條樂性曰。墓所排設各項石物貿石。京內及江上私儲。今已輸致矣。價本從實折定。趁卽分給。何如。上曰。可之。樂性曰。發靷時。宗廟昌德宮前路。旣有馳擔節次。明政門外。亦當一體擧行。似好矣。上曰。唯。樂性曰。下玄室時刻。在於酉時。左右植炬軍二百五十名。當自畿營整。待擧火。而墓所旣在部字內。何以爲之乎。上曰。係是部字內。畿邑分定非可論。家前軍亦非可論。令工曹專掌擧行。可也。樂性曰。大轝以下各樣儀物假家及諸表石腰彩轝假家。啓稟後。不爲造作。只設油遮日事。載於各年謄錄。今番依此擧行。何如。上曰。以大轝外儀物。則勿設油遮日。只以雨備待令。已有下敎。此擧條元無下批。因大臣筵奏。但令依下敎施行。則擧條批答。以依爲之書入。大是不察。當該承旨推考。此擧條勿施。依初下敎擧行之意。分付墓所都監。可也。樂性曰。殿最事體。何等嚴重。而卽聞典醫監任官等題目措語。頗欠審愼。揆以事面。殊涉未安。當該磨勘提調。竝從重推考。何如。上曰。依爲之。出擧條蓍東曰。凡殯宮告由。代奠官因朝奠擧行事。載於補編矣。月前初度加漆親臨時。依壬申謄錄。以侍講院官員。差出大祝。此後書上字及結裹賜諡時告由。何以磨鍊乎。上曰。依補編爲之。親臨時則依加漆初告由時例。以大祝磨鍊。可也。蓍東曰。魂宮墓所各祭儀註當爲磨鍊。而自安墓奠虞祭以後。有望燎之禮。自上親臨時。望燎一節。何以磨鍊乎。上曰。親臨時則以亞獻官磨鍊。可也。蓍東曰。改銘旌書寫處所。及銘旌燒火處所。或於殯宮外庭。或於明政門外南庭。或於光政門內。或於文政門外月廊。今番則何以爲之乎。上曰。竝於殯宮爲之。可也。命退。諸臣以次退出。
정조 10년
行都承旨沈豐之。行左承旨趙鼎鎭。右承旨李亨元。左副承旨徐龍輔。右副承旨未差。同副承旨朴天衡。注書金孝建一員未差。假注書李宗烈。事變假注書洪樂貞。
정조 10년
政院啓曰。戶曹判書趙時俊。特敎申飭之下。謂有情勢。懸牌闕外。已至經宿。屢度催促。無意膺命。事體所在。誠極未安。推考警責。何如。傳曰。昨夜飭敎。旣非尋常勉出之語。大抵以此等事。互相煩瀆。不念此時酬應者。是豈分義道理之所敢爲者。今又經宵懸牌。有何節拍。可以出膺人以橫擔爲說則已。亦不當替引。且於本職。亦無拘礙之端。如是而日事違傲。坐要飭敎。予則曰。臣分未必然。此啓辭勿施。卽爲仕進。更勿以去就。啓稟。
정조 10년
傳曰。屢下飭敎。而尙無動靜。臣分二字。看作尋常。豈欲務勝而然乎。悲疚之時。雖欲理遣。諸臣每以似此不欲聞之說。無難煩陳。甚至一己處義之無甚大關緊處。猶若是拖長持久。國綱所在。萬萬駭然。更不欲束帶供職。使之納牌退去。否則卽爲進去董役事。戶曹判書趙時俊處。各別嚴飭。
정조 10년
以吏曹參議徐鼎修牌不進罷職傳旨。傳曰。只推。
정조 10년
有政。吏批。判書兪彦鎬進。承旨進。以洪聖淵爲持平。金宇鎭爲大司成。金頤柱爲左尹。
정조 10년
兵批。判書鄭昌聖進。承旨進。以魚鍚鼎爲副摠管。
정조 10년
三司合啓。鄭妻事。德相事。龜柱事。兩司合啓。養遂等事。李觀源事。啓能事。趾賊等凶種事。煥億事。福榮事。夏賊等事。府前啓。金壽賢事。河翼龍事。國榮事。李魯春事。李挺楫等事。院前啓。金壽賢事。河翼龍事。克觀等事。恒善支屬事。朴宗集事。尙魯事。國榮事。宋迪中事。李挺楫等事。答曰。不允。
정조 10년
右參贊李𡊠書啓。臣敬奉聖諭。更爲傳諭于西部龍山坊兄弟井洞契判府事徐命善所住處。則以爲。臣自近日以來。一身去就。猶屬第二件事。而深以恩禮之踰節。酬應之貽惱。五內煩悶。食息靡寧。夫情地惶蹙。力辭召命者。從古何限。而若其王言之傳宣。殆無虛日。王人之相守。將至浹月。必於臣初有之。假使臣目下處義。可東可西。施此非常之異數。已不兔屑越之歸。況臣之有死無貳。卽聖明之所俯燭。一世之所共知。雖以慈覆之德意。姑靳誅殛之常憲。又何可不念國體。過費聖慮。徒致駭瞻聆而虧紀綱哉。且臣伏讀前後敦諭。以分義情勢之互有輕重。爲人臣事君之道。有若臣情勢則已伸。而分義則不顧者然。臣之不見諒於君父至此。撫躬慙悼。寧欲無訛。噫。臣之今日情勢。豈可以百疏千啓。少伸其萬一者耶。前所謂終身僇廢。蓋亦有熟量。而始未嘗不參倚較挈於分義情勢之間。今若不恤情勢之如何。惟以分義爲主。冒沒彈冠。唐突入城。則其爲傷淸朝勵廉之風。累聖主禮使之政。抑云非細。於是乎分義輕重。不難定矣。窮蹙之極。言不知裁。惟聖明之哀憐垂察云矣。臣旣承偕來之命。姑爲仍留之意。敢啓。
정조 10년
諭判中樞府事徐命善。予與卿相知。可謂深矣。卿於予辭遜。亦云苦矣。以其知之深而見其辭之苦。則勉從至懇。豈無其道。而第以今日之世道。試觀今日之國勢。則去就之節。雖關於處義。調劑之憂。有大於敬禮。予之所以苦心勉留。一意敦迫者。亦豈得已而不已乎。苟使卿斂跡居閑。避遠駭機。而國事人心。自歸底定。則卿雖效古人摩不去之義。予豈遵朝家禮以使之規。俾令公事私情。兩得其宜。又奚爲而浹月相持。鎭日敦召而不知止也。良以目下深憂。旣刪在於情勢廉防之外。心中期望。亦惟切於國耳。忘私之故耳。卿若深念此箇義理。則其所參倚較挈。不待予之多誥。而已自瞭然矣。噫。予之開釋。非一非再。而卿之疏啓。愈往愈懇。其間情實。悉暴無餘。則到今私義。豈有可言。棲遑江干。不改膠守。似若君臣之間。情志阻隔。誠意未孚者然。此予所以不能無慨於卿者也。玆又悉諭予意。卿須勿復困予。卽日入城。以副虛佇之望。
정조 10년
丙午六月十七日。上詣殯宮。都監堂郞入侍時。都承旨沈豐之。二行漏落以次進伏訖。未考豐之曰。掌令李師濂。持平柳畊。方帶臺職。而誤爲送西。至有付軍職之擧。臣以政廳承旨。不能致察。惶恐待罪。當該吏兵曹堂上。竝推考。何如。上曰。依爲之。卿則勿待罪。出擧條諸臣以次退出。
정조 10년
行都承旨李崇祜。行左承旨趙鼎鎭。右承旨李亨元。左副承旨徐龍輔。右副承旨尹行元。同副承旨朴天衡。注書金孝建病一員未差。假注書李宗烈李儒修。事變假注書洪樂貞。
정조 10년
承旨前望單子入之。金頤柱尹行元落點。
정조 10년
政院啓曰。新除授右副承旨尹行元。方在罷散中。何以爲之。敢稟。傳曰。敍用。
정조 10년
以都承旨金頤柱牌不進推考傳旨。傳曰。許遞。前望單子入之。
정조 10년
承旨前望單子入之。李崇祜落點。
정조 10년
注書金孝建病。代以李儒修爲假注書。
정조 10년
以吏曹參議徐鼎修牌不進。依承傳罷職。
정조 10년
吏曹堂上前望單子。參判李敬養。參議李時秀落點。
정조 10년
以吏曹參判李敬養牌不進。傳曰。更爲牌招。
정조 10년
吏曹口傳政事。以朴廣源爲司僕正。
정조 10년
政院啓曰。大司成金宇鎭。除拜後過三日。不爲出肅。依定式推考警責。仍卽牌招察任。何如。傳曰。允。
정조 10년
傳曰。時囚罪人鄭良翰。渠以遐方之人。生疎所致。付過放送。
정조 10년
以京畿監司狀啓。永宗僉使李潤春。身病罷黜事。傳曰。大抵參情而制法。豈有情外之法。法典雖無應遞之。式云。而爲其子者。晏然佩符。如常供職。決非人情之所可爲。孝理之政。卽亦絜矩中一事。如無呈狀乞遞之擧。擬欲觀勢處分矣。觀此狀辭。渠之乞遞雖晩。尙可及。依狀請施行。呈狀之不言事實。托以身病。似無可據之例。此等事。自今定成格式。無至迫隘。實合敦倫之政。如李潤春情地者。無論邊將守令。直以事實呈狀。自巡營狀啓變通。而方伯閫帥。自廟堂該曹草記。以情地之勢。難强令察任。措語遞改之意。定式施行。
정조 10년
政院啓曰。明日次對。兩司長官。當爲進參。大司憲李聖圭。大司諫李謙煥。竝待開門牌招。何如。傳曰。允。
정조 10년
政院。以吏曹言啓曰。今日開坼坐起時。考見京外褒貶啓本。則昆陽郡守趙雲履題目。旣非純褒。則宜置中考。而置諸上考。致勤點下。依定式中考施行。榮川郡守鄭來鼎。以糴胡有謗爲目。淸河縣監蔡敏恭。以柔或近弛爲目。則竝宜置下考。而置諸中考。殊無嚴明殿最之意。該道道臣。推考警責。兩邑守今。竝罷黜。何如。傳曰。允。
정조 10년
又以吏曹言啓曰。山淸縣監兪彦鏽。以六年窠守令三次居中。其間一中。雖因赦令蕩滌。其不治可知依例罷黜。定陵參奉金泗昌。以十五朔窠。兩次居中。依例罷職。何如。傳曰。允。
정조 10년
以大司成金宇鎭牌不進。依承傳罷職。
정조 10년
持平洪聖淵啓曰。臣性鈍識滯。處事昧方。屢承誤恩。出入三司。每多僨誤。居常愧懍。至於向來憲啓中具善復柳畊事之姑停。而臣之所失。尤大矣。臣之愚見。以爲査實之狀。姑未上達。則勘罪之啓。不可遽連。故果引姑停之例。以俟處分之下。伊時僚臺。以臣之不爲連啓。輕先姑停。有所論列。斥之以襲謬例壞臺風。至有重推之請。夫臺啓之停連。關係甚重。而緣臣昏謬。致使當連而不連。人言之來。固所甘受。時日雖久。情地愈蹙。臺端一步。便成鐵限。何可一刻晏然於臺次乎。請命遞斥臣職。答曰。勿辭。亦勿退待。
정조 10년
政院。以禮曹言啓曰。王世子賜諡告宗廟祭。今六月二十四日設行。永寧殿景慕宮同日設行。賜諡。殯宮同月二十五日奠臨時設行。改銘旌。同日告由。同日朝奠。兼行改銘旌。別奠。事畢後。臨時設行事。知委。何如。傳曰。允。
정조 10년
又以禮葬都監言啓曰。只以木物之破傷者燒火。至於各庫舊件盡數燒火之命。初不奉承。今朝別看役崔雲興。始言各庫所在前排舊件錄出待令事。親承下敎。方爲擧行云。而改造見樣下敎。初無來傳之意。敢啓。傳曰。如此庸侗別看役。將焉用哉。自都監各別申飭。
정조 10년
政院。以禮葬都監言啓曰。再昨日假家頹壓時。石手金天得子十三歲兒。爲墜瓦所傷。當日夕後。殞命之意。敢啓。傳曰。卿之推考分揀。
정조 10년
又以賑恤廳言啓曰。致傷人金天得子恤典。錢四兩木一疋布一疋題給之意。敢啓。傳曰。知道。
정조 10년
右參贊李𡊠書啓。臣敬奉聖諭。更爲傳諭于西部龍山坊兄弟井洞契判府事徐命善所住處。則以爲。臣聞守之堅者。微物亦且難枉。誠之篤者。高天猶有相感。故傳曰。匹夫不可奪志。經曰。人欲天必從之。今臣以死自誓。被罪爲期。上而質言於君父。下而遍告於同朝。則庶乎其守之堅矣。旣疏又啓。連旬跨朔。前而衷情之呼籲。繼而廉防之指陳。則庶乎其誠之篤矣。奈之何以我聖上徧履曲體之德意。莫諒不可奪之志。尙靳必可從之欲。使臣窮蹙靡歸。涕淚爲命。此皆臣平素行己。每多二三之致。無往非罪。有積如山。噫。臣今日之所遭。已蒙聖明之俯燭。臣何容索言。而蓋臣恩深而招群猜。任重而媒衆怨。伺釁幾載。屢售擠陷之謀。逢時不幸。竟成敲撼之計。彼其紛然竸起。如羹而如沸者。要之爲宿昔之愆殃。非專出目下之憤激。臣以此時。又不能善其去就。更添放恣之目。益挑拂鬱之心。則臣身薤粉。姑捨勿論。將無以仰答全保之澤。永賴終始之惠。臣雖無狀。豈忍爲此。哀臣憐臣。惟聖慈在上。倘許察其守而鑑其誠。亟收偕來。仍賜處分。則到底洪造。結草圖報云矣。臣旣承偕來之命。姑爲仍留之意。敢啓。
정조 10년
諭行判中樞府事徐命善。嘗聞古大臣之處義也。夷險一節。無改於衆咻群猜之中。而廉防二字。不聞於先公後私之際。休戚與共。死生以之。故朝廷由是而益尊。世道賴此而底定。較之一己之私義。豈不綽綽然有裕哉。然則予之所以期望於卿者。果何如也。卿之所以自處其身者。亦何如也。試以卿今日之附奏者觀之。則堅守難枉。或近匹夫之小諒。以死自誓。何乃其言之過當。以疏以啓。旣無情實之未暴。屢召屢諭。可見開釋之無餘。則今此頻複之語。亦已調悉。全保之請。尤豈所料。噫。卿之釋負。今幾年矣。進退之憂。雖無間於居外。去就之節。煞有異於時任一是情勢。則城闉與江墅等耳。何必屛處荒郊之後。始可得伸也。玆又悉敷心腹。復申前諭。予雖愧誠意之未孚。卿何忍困予於此時。卿須勿復辭遜。卽日入城。副予至意。
정조 10년
丙午六月十九日。上詣殯宮。禮房承旨都監堂郞同爲入侍時。未考王大妃殿進御一錢五分重人蔘粟米飮。依前方自明日一貼式煎入事。榻前下敎。惠慶宮進服加味蔘橘飮。限五貼煎入事。榻前下敎。
정조 10년
傳曰。備堂徐浩修之無端違牌。已極未安。屢次催促之下。連又違召。事體所在。焉敢若是。從重推考。更爲牌招。此後無得懸病。
정조 10년
政院。以魂宮都監言啓曰。臣樂性。與都監堂上李性源徐有隣。禮曹判書尹蓍東。參判李秉模。參議朴天行。以廟墓稱號事。來會闕中。取考前後謄錄。則己酉戊申壬申內外廟墓之稱。皆仍諡號。而伏見實錄考出別單。則懿敬之喪。宮墓之稱。明有可據。至順懷世子喪。只稱順懷宮順懷墓。廟基之仍諡號。實自順懷始。而非古制也。明矣。雖以先朝近例言之。儲慶宮順康園毓祥宮昭寧園。皆不仍諡字而別爲議號。戊申壬申之後。亦有別定廟號之制。從後從多。禮意較然今此內廟外墓稱號。宜別爲議定。而事關邦禮。不敢擅便。上裁。何如。傳曰。允。
정조 10년
傳曰。延福殿追崇前。毓祥宮景慕宮封園前。內廟稱廟不稱宮。懿昭廟亦然。今番實錄考出時。雖懿敬宮。稱號已例。宜遵先朝近例。明日議號時。以廟墓議字事。言于大臣。
정조 10년
傳曰。旣爲定式。不必遲待其呈狀。龍川府使李潤彬改差。今日政擇差。待下批一兩日內。使之辭朝。
정조 10년
禁衛大將前望單子入之。徐有大落點。
정조 10년
備忘記。向來被譴。槪因自首。雖大於此之事。自首無論。自是法典所載。況無妄之微眚乎。且書給亦非其時。何足深責。前大將徐有大。蕩滌敍用。
정조 10년
有政。吏批。判書愈彦鎬。參判沈豐之。參議李時秀進。承旨進。以李命植爲左參贊。金鎭秀爲右參贊。吳大益爲左尹。趙時偉爲大司成。尹承烈爲同義禁。朴瑬爲龍川府使。
정조 10년
兵曹口傳政事。司果單徐有大。
정조 10년
政院。以魂宮都監都提調意啓曰。本都監郞廳一員加差下事。命下矣。戶曹正郞具膺差下。使之察任。何如。傳曰。允。
정조 10년
以義禁府都囚徒。傳曰。柳橚付過放送。
정조 10년
丙午六月二十日。上御誠正閣。大臣備局堂上轝士大將引見入侍時。行左承旨趙鼎鎭。右承旨李亨元。一行漏落領議政鄭存議。都監堂上李在簡趙時俊。禮曹判書尹蓍東。轝士大將李漢昌。副校理金履翼。副修撰姜彝正。大司諫李謙煥。執義趙弘鎭。掌令李太亨。正言金熙朝。以次進伏訖。存謙曰。賓對懸病。已涉未安。而特敎牌招之下。屢度催促。終不膺命。武將事體。豈敢若是。極爲駭然。不可以簿警而止。禁衛大將李敬懋。削職。何如。上曰。依爲之。出擧條亨元曰。禁衛大將李敬懋削職事。命下矣。將兵之任。不可一刻無摠察之人。何以爲之乎。上曰。以都提調摠察。出榻敎存謙曰。月食已過。禮部回咨。依例撰出。定禁軍給馬下送灣府。傳給鳳城將處。以爲轉送北京之地。何如。上曰。依爲之。出擧條存謙曰。戶曹判書趙時俊兼帶惠堂及備堂。竝還差。使之仍察有司之任。何如。上曰。依爲之。出擧條存謙曰。參贊多有前期擧行之事。而一則見在外。一則有病云。合有變通之道。竝許遞。何如。上曰。依爲之。出擧條存謙曰。雜技輪回出六者。皆於輪回當次後始計仕。仕滿四十五朔許遷轉。載於大典通編。而近來雜技計仕。多有未及準朔竝計前仕而出六者云。以此之故。該曹六品。雜技居多。仕路漸益淆雜。旣往屬之令前。雖不擧論。自今以後。雜技計仕。一依法典。毋或闊狹。而若有如前襲謬之弊。則當該堂上。難兔不察之責。以此意豫爲出擧條。申飭銓曹。何如。上曰。依爲之。出擧條存謙曰。卽見京畿監司徐有防所報。則以爲。牙兵將士之支放。雇廳人馬之接濟。無他推移區劃之道。故皆從兩所耗條中出。而屢年停退之數。旣甚夥多。兩秋分數之捧。亦甚零星。昨年前監司。亦以此枚報。加分耗六百六十二石。請得補用。而今年與昨年無異。牟還加分耗條中二百八十九石。秋穀加分耗條中三百七十三石。特爲許劃。以爲支用之地爲辭矣。依此數使之取用之意。分付。何如。上曰。依爲之。出擧條存講曰。卽見。咸鏡監司鄭民始所報。則以爲。長津鎭新定節目中。土地人民。旣屬本鎭。則營府所定假率熢武士等。軍役。一竝頉給云。而本營假率。乃是守城之軍。而平時則收其番錢。以爲支放之資。長津男丁奴三千餘口。而應役本鎭者。都不過千名。其餘二千餘名之閑遊。可謂太歇。咸興則旣失三四千男丁。本營假率。該府假率熢武士合千餘名軍。反爲添付。而俱是有額軍丁。故一時苟充。太半疊役。且分鎭之後。便是他官。本府之假率熢武士。雖可以鎭民應役。而本營假率。乃是列邑通行之規。奚獨頉給於該鎭乎。依前仍置事爲請矣。依所報施行。何如。上曰。依爲之。出擧條存謙曰。李提督壬辰之功。誠我東萬世不忘者也。提督廟。定爲不祧之位。旣承恩敎之後。其家方更爲造主。而奉祀孫李萱。病廢家貧云。立主之後。不得一番官享。誠是欠典。萱子光遇。以宣傳官。承傳出六。今番都政。差送一縣。使得以安享奉提督之祀。則在朝家崇報之道。可以無憾。故敢此仰達矣。上曰。依爲之。出擧條在簡時俊等曰。殯宮宣諡。日哀冊同爲陪進。諡冊諡印。權安幄次。以待正時哀冊則直爲奉安於殯宮。自是規例。而從前儀註。不爲擧論。今番則此一節。添入於儀註中。都監堂郞及差備官陪進與奉安服色。竝爲磨鍊。何如。上曰。依爲之。出擧條蓍東曰。喪禮補編禁嫁娶條。小喪則實職三品以下。許卒哭後。借吉三日。堂上曾經侍從以上。小祥後。乃行吉禮。今番以此知委矣。但實職與三品與堂上侍從。若以家長爲重。則率下男女。卒哭與小祥前。皆不得許婚。若以當婚者歸重。則堂上以上之子若孫。便是士庶。當無礙於卒哭後借吉。此宜有一番稟定。故敢此仰達矣。上曰。領相之意。何如。存謙曰。以當婚者歸重。似爲通行無礙之道矣。上曰。以當者歸重。出擧條時俊曰。永禧殿春奉審時。第三室移安廳黑長櫃內所盛紅潞州紬。入於執頉中。而紋緞禁令之後。潞紬初不出來。故未及修改矣。各室櫃中袱。或有禾。方紗方紬。紗紬則似當依此擧行。而不敢擅便。故敢此仰達矣。上曰。依爲之。出擧條時俊曰。別卜定勿爲事已上敎。而第朱土一種。京裏無可得之道。黃州朱土。限二十石取用。何如。上曰。依爲之。鼎鎭曰。永陵東北間曲墻內半邊頹圮。廣爲八尺三分。長爲四尺五寸。東邊及左右曲墻。亦有數三處罅隙。若經霖潦。則不無漸次頹落之慮。丁字閣殿內外。多有雨漏處。翼閣東邊及月廊西邊簷端防椽蓋瓦。亦爲頹落。似當修改矣。上曰。待快晴當修改。本陵役事纔畢。不必更用畿邑軍丁。戶判旣承筵敎。仍以獻官進去。眼同修改後復命。若此禮官。別無進去之事。以此分付。監役則亦以兼監役擧行。可也。鼎鎭曰。丁字閣薍簾。亦多破傷。一體修改。似好矣。上曰。一體修補。可也。謙煥曰。臣本愚昧。不合淸朝耳目之任。而初入臺地。體例生疏。筵席周旋。醜拙畢露。傳啓之際。徑擧末端。致煩聖敎。至被問備之罰。臣滿心悚恧。無地自容。其何敢一刻晏然於臺次乎。請命遞斥臣職。上曰。避辭多有違格。本事之外。卽此又難免生疎之失。勿辭退待物論。亨元曰。入侍臺臣。以傳啓做錯。有竝爲推考之命。則兩司諸臺。所當合辭聯避。而大司諫李謙煥外。俱不避嫌。揆以臺體。殊涉未安。執義趙弘鎭。掌令李太亨。正言金熙朝。竝推考。何如。上曰。依爲之。出擧條弘鎭太亨熙朝等曰。臣等昏憒鈍滯。屢玷臺地。每致僨誤。恒切愧恧。今於傳啓時。諫長徑擧末端。有損臺體。而不能登時規正。及其被推而引避也。又不能隨後起伏。至有承宣問備之請。臣等溺職之失。於是益著矣。以此情勢。其何敢一刻仍冒於臺次乎。請命遞斥臣等之職。上曰。勿辭。亦勿退待。出擧條弘鎭太亨熙朝履翼彝正等曰。鄭妻事。德相事。龜柱事。上曰。不允。弘鎭太亨熙朝等曰。養遂等事。李觀源事。啓能事。趾賊等凶種事。煥億事。福榮事。夏賊等事。上曰。不允。弘鎭太亨等曰。金壽賢事。河翼龍事。國榮事。李魯春事。李挺楫等事。上曰。不允。熙朝曰。金壽賢事。河翼龍事。克觀等事。恒善支屬事。朴宗集事。尙魯事。國榮事。宋迪中事。李挺楫等事。上曰。不允。竝出擧條上曰。轝士大將李漢昌。墓所道路看審時。仍珮往來。上曰。今番靷期逾一月。且値極熱。堂郞番次。不可不軫念魂宮郞廳一員加差啓下事。分付。一行漏落諸臣以次退出。